Predkladacia správa

Úlohy, ciele a hlavné smery rozvoja civilnej ochrany obyvateľstva boli prijaté v dokumente „Analýza súčasného stavu a smery rozvoja civilnej ochrany do roku 2005“ uznesením vlády Slovenskej republiky č. 534 z 15. júla1997. 
Tieto ciele a hlavné smery rozvoja civilnej ochrany obyvateľstva výhľadovo predpokladali vývoj najmä v oblasti ochrany obyvateľstva. Smerovanie Slovenskej republiky malo za cieľ dosiahnuť členstvo v Európskej únii a NATO i v oblasti civilnej ochrany obyvateľstva.
Prijatím zákona Národnej rady Slovenskej republiky číslo 42/1994 Z. z. o civilnej ochrane obyvateľstva v znení neskorších predpisov, bol vytvorený právny základ na zabezpečenie ústavného práva občanov, spočívajúceho v ochrane života, zdravia a majetku pred následkami mimoriadnych udalostí a ďalej ustanovil úlohy a pôsobnosť orgánov štátnej správy, samosprávy ako aj práva a povinnosti fyzických osôb a právnických osôb pri zabezpečovaní úloh civilnej ochrany obyvateľstva. Vláda Slovenskej republiky sa vo svojom programovom vyhlásení z augusta 2006 zaviazala, že bude ďalej zdokonaľovať systém civilnej ochrany obyvateľstva. Pripraví novú koncepciu organizácie a rozvoja civilnej ochrany, ktorá určí jej ďalšie smerovanie v časovom horizonte do roku 2015.  
Na základe uvedených skutočností, nakoľko v roku 2005 končila platnosť dokumentu  „Analýza súčasného stavu a smery rozvoja civilnej ochrany do roku 2005“, Ministerstvo vnútra Slovenskej republiky spracovalo a predkladá na prerokovanie návrh „Koncepcie organizácie a rozvoja civilnej ochrany do roku 2015“ (ďalej len „koncepcia“)ako jeden zo základných dokumentov smerovania civilnej ochrany obyvateľstva v ďalšom období.
Dokument prešiel medzirezortným pripomienkovým konaním, ku ktorému boli vznesené zásadné pripomienky Ministerstvom financií Slovenskej republiky, Ministerstvom obrany Slovenskej republiky a Združením miest a obcí Slovenska (ďalej len „ZMOS“). Pripomienka Ministerstva financií bola akceptovaná a do materiálu zapracovaná. K zásadným pripomienkam  Ministerstva obrany Slovenskej republiky sa konalo rozporové konanie na úrovni riaditeľa odboru, v rámci ktorého prišlo k zhode.  Zásadné pripomienky ZMOS boli odstránené na rozporovom konaní na úrovni štátneho tajomníka. 
Súčasťou dokumentu je odhadovaná potreba finančných prostriedkov na organizáciu a rozvoj civilnej ochrany do roku 2015. Realizácia koncepcie nemá ekonomický vplyv na hospodárenie miest a obcí, na hospodárenie podnikateľskej sféry ani iných právnických osôb a fyzických osôb, nemá environmentálny vplyv, vplyv na zamestnanosť a podnikateľské prostredie.   
Dokument bol prerokovaný v Bezpečnostnej rade Slovenskej republiky a jej uznesením č. 214 z 9. apríla 2008 bolo odporučené vlády Slovenskej republiky jeho schválenie. Na prerokovanie do vlády Slovenskej republiky  je predkladaný bez rozporov.